Peržiūrėdama kontrolinio sąrašo šabloną, Komisija įvykdė ombudsmenei duotą įsipareigojimą įgyvendinti jos rekomendacijas. To išdava – 2019–2020 m. konsultacijų su pilietinės visuomenės organizacijomis, Taryba, Parlamentu ir Europos išorės veiksmų tarnyba rezultatai. Naujame patobulintame kontrolinio sąrašo šablone reikalaujama, kad valstybių narių eksporto kreditų agentūros pateiktų išsamesnę ir konkretesnę informaciją, visų pirma susijusią su valstybių narių įsipareigojimais užtikrinti žmogaus teisių, klimato ir aplinkos apsaugą teikiant oficialią paramą eksporto kreditams.

Visos 20 valstybių narių yra grynojo draudimo teikėjos, t. y. eksporto kreditų garantijų arba draudimo teikėjos. Be grynojo draudimo veiklos, 13 valstybių narių (Belgija, Kroatija, Čekija, Danija, Suomija, Prancūzija, Vokietija, Vengrija, Italija, Lenkija, Slovakija, Ispanija ir Švedija) teikė oficialią finansavimo paramą, t. y. tiesiogiai finansavo arba refinansavo komercines paskolas eksporto kredito sandoriams arba teikė palūkanų normų subsidijas, o tai siūlo tik kelios valstybės narės. Kelios valstybės narės siūlė sąlygotąją pagalbą.

Likusios šešios valstybės narės, t. y. Bulgarija, Kipras, Airija, Latvija, Lietuva ir Malta, patvirtino per ataskaitinius metus neteikusios oficialiai remiamų eksporto kreditų, kaip apibrėžta Reglamente (ES) Nr. 1233/2011, todėl ataskaitos nepateikė.

Siūlomi produktai taip pat priklauso nuo kiekvienos nacionalinės ekonomikos ypatumų ir nacionalinės politikos prioritetų. Kai kurios valstybės narės parengė konkretiems sektoriams skirtas programas, pvz., programas, skirtas orlaivių gamybai (pvz., „Airbus“ besąlyginė garantija) ir laivų statybai (oficialus finansavimas). Tai gali atspindėti EBPO susitarimo dėl oficialiai remiamų eksporto kreditų atskirus sektorinius susitarimus, kai tam tikros sąlygos yra pritaikytos konkretiems tam tikrų pramonės šakų poreikiams. Be to, kai kurios EKA siūlo MVĮ arba tvariems projektams pritaikytas programas, o pastaruoju metu – specialias su COVID-19 susijusias programas, kurios gali atspindėti laikinus EBPO susitarimo dalyvių susitarimus dėl alternatyvių sąlygų, taikomų daugeliui bendrų bruožų turinčių sandorių, taikant bendrąsias linijas pagal susitarimo 56–61 straipsnius.

Visos EBPO rekomendaciją dėl bendrųjų principų taikančios valstybės narės patvirtino, kad jos patikrino visas paraiškas gauti oficialiai remiamus eksporto kreditus, siekdamos nustatyti, ar reikėtų atlikti aplinkosaugos analizę. Pagal rekomendaciją EKA, atsižvelgdamos į galimą neigiamą poveikį aplinkai, šias paraiškas turi suskirstyti į tris rizikos kategorijas: didelės rizikos (A kategorija), vidutinės rizikos (B kategorija) arba mažos rizikos (C kategorija). Iš tiesų daugelis valstybių narių praneša, kad rekomendaciją taiko plačiau, nei numatyta pagal jos taikymo sritį. Tai apima visų sandorių, įskaitant tuos, kurių sandorio dalis yra mažesnė nei 10 mln. SST ir kurie iš esmės nebūtų įtraukti į tikrinimo etapą, klasifikavimą.

Rekomendacijoje aptariami pagrindiniai aplinkosaugos klausimai, susiję su, be kita ko, išmetamaisiais teršalais (pvz., išmetamomis šiltnamio efektą sukeliančiomis dujomis), nuotekomis, triukšmu, vibracija, efektyviu išteklių naudojimu (pvz., žaliavų išsaugojimu, energijos ir vandens taupymu), atliekų tvarkymu, pavojingų medžiagų tvarkymu ir sauga, užteršta žeme, poveikiu ekosisteminėms paslaugoms, biologinės įvairovės apsauga ir išsaugojimu, tvariu gyvųjų gamtos išteklių valdymu ir klimato kaita. Į ją taip pat įtraukti avarinės parengties ir reagavimo reikalavimai, kad projekto savininkas galėtų reaguoti į nelaimingus atsitikimus ir avarines situacijas, siekiant išvengti poveikio aplinkai bei socialinio poveikio ir jį sušvelninti. Šią rekomendaciją priėmė ir įgyvendino visos 20 duomenis teikiančių ES EKA, nes tai yra tinkama sistema, padedanti priimti sprendimus dėl oficialios paramos teikimo.

EKA pranešė, kad, prieš priimdamos sprendimą teikti oficialią paramą A arba B kategorijos projektams, galintiems daryti neigiamą poveikį aplinkai, jos visada vertino informaciją, gautą atlikus sandorių patikrą ir peržiūrą. Atitinkama informacija buvo gauta iš PASPV ataskaitų, taip pat surinkta naudojantis EKA paraiškų formomis ir klausimynais, atliekant dokumentų tyrimus, apsilankymus vietoje, naudojantis išorės konsultantų atliktais tyrimais ir palaikant tiesioginius ryšius su pareiškėjais.

Be to, visų oficialią paramą teikiančių valstybių narių išsamaus patikrinimo praktika, apie kurią pranešta, prireikus apima rizikos mažinimo priemonių rengimą priimant finansavimo sprendimą, susietą su sutarčių sąlygomis ir stebėsena per ilgesnį laikotarpį, siekiant užtikrinti atitiktį standartams ir, jei taikoma, rizikos mažinimo priemonių vykdymą. Taip užtikrinama, kad laikui bėgant būtų laikomasi su galutiniu įsipareigojimu susijusių standartų. Standartų nesilaikymo atveju EKA gali atšaukti paramą arba atsisakyti atlyginti žalą.

2020 m. vertinimo arba stebėsenos etapu standartų nesilaikymo atvejus nustatė septynios valstybės narės. Vienas standartų nesilaikymo atvejis susijęs su tuo, kad neįmanoma atlikti patikrinimo vietoje. Kiti atvejai kvalifikuojami kaip nedideli pažeidimai – iš esmės nesilaikyta informacijos arba ataskaitų pateikimo terminų.

Valstybės narės praneša besistengiančios užtikrinti, kad jų EKA veiktų kuo skaidriau ir kad būtų laikomasi konfidencialumo, kurio gali prireikti laikytis sudarant komercinius sandorius. Pagal EBPO rekomendaciją dėl bendrųjų principų visoje Sąjungoje taikoma suderinta procedūra – tai viešas išsamios informacijos apie projektus, kurie dėl savo savybių gali daryti neigiamą poveikį aplinkai arba neigiamą socialinį poveikį, atskleidimas. EKA praneša savo interneto svetainėse, nurodytose 3 lentelėje, visada teikusios visą informaciją, kurios reikalaujama pagal rekomendacijos 39 ir 41 straipsnius, t. y. svarbią ex ante informaciją apie A kategorijos projektus, įskaitant PASPV, ir ex post informaciją po galutinio įsipareigojimo dėl visų remiamų A ir B kategorijų projektų.

Reikėtų pažymėti, kad EBPO savo interneto svetainėje ( https://www.oecd.org/trade/topics/export-credits/environmental-and-social-due-diligence/ ) pateikia informaciją apie aplinkos principų bei socialinį išsamų patikrinimą, įskaitant narių praktikos tyrimus ir suvestinę informaciją apie remiamus A ir B kategorijų projektus. Ji taip pat daro nuorodą į atitinkamus EKA tinklalapius, kuriuose informacija atskleidžiama viešai ( https://www.oecd.org/trade/topics/export-credits/documents/links-environment-social-due-diligence.pdf ). 3 lentelėje pateikiamos atitinkamos nuorodos į ES EKA.

3 lentelė. Nuorodos į atitinkamas interneto svetaines aplinkos principų bei socialinio išsamaus patikrinimo tikslais Šalis Viešas informacijos apie A ir B kategorijų projektus atskleidimas kartu su papildoma informacija apie aplinkos principų ir socialinio išsamaus patikrinimo praktiką Austrija https://www.oekb.at/en/export-services/about-oekb-export-services/environmental-and-social-aspects/projects-after-commitment.html Belgija https://credendo.com/en/about-credendo/credendo-export-credit-agency/corporate-social-responsibility Kroatija Tokių sandorių nėra Čekija https://www.egap.cz/en/information-projects-classified-under-categories-and-b-realized-insurance-egap Danija https://www.ekf.dk/en/about-ekf/csr-at-ekf/category-a-projects Estija Tokių sandorių nėra Suomija https://www.finnvera.fi/eng/export/export-credit-guarantee-operations#toc--environmental-and-social-risk-management-in-finnvera-s-export-financing-operations- Prancūzija https://www.bpifrance.fr/Bpifrance/Qui-sommes-nous/Nos-metiers/International/Assurance-Export/Evaluation-Environnementale-et-Sociale Vokietija https://www.agaportal.de/en/exportkreditgarantien/praxis/projektinformationen#aprojekte Vengrija https://exim.hu/en/conditions/eximbank-conditions/bank-regulations/environmental-and-social-policy/disclosure https://exim.hu/en/conditions/mehib-conditions/insurance-regulations/environmental-and-social-policy/disclosure Italija https://www.sace.it/en/about-us/our-commitment/our-environmental-and-social-commitment?_ga=2.76701596.889797035.1626281990-402413705.1616772793 Liuksemburgas Tokių sandorių nėra Nyderlandai https://atradiusdutchstatebusiness.nl/en/documents/ Lenkija https://kuke.com.pl/projekty-notyfikowane-ex-post Portugalija https://www.cosec.pt/en/state-guarantee/ Rumunija https://www.eximbank.ro/en/general informations/ Slovėnija Tokių sandorių nėra Slovakija https://www.eximbanka.sk/en/english/international-relations/enviroment-protection/information-on-category-a-and-b-projects-supported-by-eximbanka-sr.html?page_id=183478 Ispanija https://www.cesce.es/es/corporativo/agencia-de-credito-a-la-exportacion-eca/publicacion-de-informacion Švedija https://www.ekn.se/en/what-we-do/sustainability/transactions-with-environmental-and-social-impact-assessment/ https://www.sek.se/en/sustainability/

Valstybės narės nuolat peržiūri savo vidaus procesus, kad pagerintų savo praktiką.

(d)Dėmesys kovos su klimato kaita tikslams

Kovos su klimato kaita tikslai vis dažniau įtraukiami į nacionalinę politiką, kuria reglamentuojama ES EKA veikla, taip pat į bendrą reguliavimo sistemą.

2020 m. šešiose valstybėse narėse buvo taikoma nacionalinė kovos su klimato kaita politika, kuri buvo įvairaus pobūdžio, tačiau apėmė apribojimus labiausiai aplinką teršiantiems projektams ir (arba) klimatui nekenkiantiems projektams skirtas paskatų sistemas, ir (arba) draudimą gauti paramą anglimis kūrenamų elektrinių elektros gamybos netaikant taršos mažinimo priemonių projektų įgyvendinimui. Aštuonios valstybės narės svarstė galimybę įgyvendinti tokią politiką. Dvi valstybės narės nurodo, kad ES tvarios veiklos taksonomijos projektas yra lyginamasis standartas, kuriuo jos jau naudojasi vertindamos projektų tvarumo aspektą. Kovos su klimato kaita politikos formalizavimas visoje Sąjungoje yra tobulintina sritis ir Komisija tikisi, kad EKA, kuriose vykdoma veiksminga kovos su klimato kaita politika, skaičius didės.